CELEX: 32015R1475
Language: lt
Date: 2015-08-27 00:00:00
Title: 2015 m. rugpjūčio 27 d. Komisijos reglamentas (ES) 2015/1475, kuriuo iš dalies keičiamos Reglamento (ES) Nr. 284/2013 nuostatos dėl pereinamojo laikotarpio priemonių, taikomų su augalų apsaugos produktais susijusioms procedūroms (Tekstas svarbus EEE)

28.8.2015   
            
            
               LT
            
            
               Europos Sąjungos oficialusis leidinys
            
            
               L 225/10
            
         KOMISIJOS REGLAMENTAS (ES) 2015/1475
   2015 m. rugpjūčio 27 d.
   kuriuo iš dalies keičiamos Reglamento (ES) Nr. 284/2013 nuostatos dėl pereinamojo laikotarpio priemonių, taikomų su augalų apsaugos produktais susijusioms procedūroms
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 78 straipsnio 1 dalies b punktą,
   kadangi:
   
               (1)
            
            
               Komisijos reglamentu (ES) Nr. 284/2013 (2) panaikintas Komisijos reglamentas (ES) Nr. 545/2011 (3) ir išdėstyti nauji duomenų apie augalų apsaugos produktus reikalavimai;
            
         
               (2)
            
            
               tam, kad valstybės narės ir suinteresuotosios šalys pasirengtų laikytis tų naujų reikalavimų, Reglamente (ES) Nr. 284/2013 nustatytos pereinamojo laikotarpio priemonės dėl duomenų pateikimo prašymuose dėl veikliųjų medžiagų patvirtinimo, patvirtinimo atnaujinimo arba patvirtinimo sąlygų dalinio pakeitimo ir duomenų pateikimo prašymuose dėl augalų apsaugos produktų patvirtinimo, kaip nurodyta Reglamento (EB) Nr. 1107/2009 28 straipsnyje, įskaitant augalų apsaugos produktų patvirtinimo atnaujinimą ar dalinį pakeitimą;
            
         
               (3)
            
            
               tikėtasi, kad visi prašymai dėl produktų, kurių sudėtyje yra veikliųjų medžiagų, atnaujintų pagal Komisijos reglamentą (ES) Nr. 1141/2010 (4), patvirtinimo bus pateikti iki 2015 m. gruodžio 31 d. Tokiu atveju šiems prašymams būtų buvęs taikomas Reglamentas (ES) Nr. 545/2011. Tačiau panašu, kad kai kurie iš šių prašymų turės būti pateikti po 2015 m. gruodžio 31 d.;
            
         
               (4)
            
            
               siekiant užtikrinti, kad visiems prašymams dėl augalų apsaugos produktų, kurių sudėtyje yra veikliųjų medžiagų, atnaujintų pagal Reglamentą (ES) Nr. 1141/2010, patvirtinimo atnaujinimo, būtų taikomi vienodi duomenų reikalavimai, pagrįsta numatyti pereinamojo laikotarpio priemones, kad tokiems prašymams būtų taikomi Reglamento (ES) Nr. 545/2011 duomenų reikalavimai;
            
         
               (5)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 284/2013 4 straipsnio 1 dalyje įterpiama tokia pastraipa:
   
      „Reglamentas (ES) Nr. 545/2011 toliau taikomas augalų apsaugos produktų patvirtinimo atnaujinimo procedūroms, vykdomoms pagal Reglamento (EB) Nr. 1107/2009 43 straipsnio 2 dalį, po to, kai pagal Reglamentą (ES) Nr. 1141/2010 buvo atnaujinta veiklioji medžiaga.“
   
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. rugpjūčio 27 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 309, 2009 11 24, p. 1.
   
      (2)  2013 m. kovo 1 d. Komisijos reglamentas (ES) Nr. 284/2013, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nustatomi duomenų apie augalų apsaugos produktus pateikimo reikalavimai (OL L 93, 2013 4 3, p. 85).
   
      (3)  2011 m. birželio 10 d. Komisijos reglamentas (ES) Nr. 545/2011, kuriuo dėl duomenų apie augalų apsaugos produktus pateikimo reikalavimų įgyvendinamas Europos Parlamento ir Tarybos reglamentas (EB) Nr. 1107/2009 (OL L 155, 2011 6 11, p. 67).
   
      (4)  2010 m. gruodžio 7 d. Komisijos reglamentas (ES) Nr. 1141/2010, kuriuo nustatomi antrosios grupės veikliųjų medžiagų įrašų Tarybos direktyvos 91/414/EEB I priede galiojimo pratęsimo tvarka ir tų medžiagų sąrašas (OL L 322, 2010 12 8, p. 10).